Piske Sèviyis Tiliyis te mouri san kite eritye, wayòm nan te vin rele Taken Sipèb, ki te touye l la, chèmèt chèmètrès paske li pat gen pou krenn bagay ki te kapote wa ki te vini anvan l yo. Epi byenke fason pou pran pouvwa sa a anòmal e repiyan, Taken Sipèb tap toujou kab kenbe wayòm lan si l te  respekte ansyen enstitisyon wa anvan l yo te mete yo, konsa li pa tap mekontante ni Senatè yo ni laplèb jouk pou yo ta fè lide dechouke l. Kifè, rezon dechoukaj li se pa poutèt pititgason li, Sèkstis, te fè kadejak sou Loukresya, men se pito paske limenm, Taken Sipèb, li te vyole lwa wayom lan epi li tap gouvènen an tiran. Li te konfiske tout otorite Sena a, epi se li ki tap egzèse pouvwa gran kò a. Sa ki te konn fèt an piblik selon ve Sena women an, Taken te vin ap fè yo an prive anndan palè li. Sa lakòz  li te jwenn blam epi eksite jalouzi. Konsa, nan yon ti bout tan li te rache nan men Wòm tout libète vil sa a te konn jwi sou reny lòt wa yo. Sa pat ase pou Taken Sipèb dèske li te estonmake Senatè yo, men li te leve tout plim sou do pèp la lè l te fòse l fè travay degradan e fatigan li pat abitye fè. Sekifè, apre li te fin pouse Wòm about nan mechanste ak awogans li, Taken te lakòz lespri tout Women dispoze pou yo leve kont li dèke yon okazyon te prezante. Si desas Loukresya a pat rive, kou kèk lòt bagay  ta pase, sa tap gen menm efè a. Paske, si Taken Sipèb te mennen bak li menmjan ak lòt wa yo epi ptitgason li, Sèkstis, ta komèt yon move zak, se kote li Britis ak Kolatinis ta ale pou tire revanj sou Sèkstis, se pa kote pèp women an. Pakonsekan, prens dwe rive konprann yo koumanse pèdi pouvwa dèke yo koumanse vyole lalwa ak lòt koutim moun abitye swiv depi dikdantan. Epi si apre yo fin pèdi pouvwa, yo ta vin ase pridan pou yo rekonèt kouman se fasil pou moun ki koute konsèy saj kenbe prensipote yo, yo ta  gen plis remò toujou, epi yo ta kondane tèt yo pi plis ankò pase jan zòt kondane yo a. Paske, li pi fasil lontan pou moun debyen renmen w olye vakabon, pou w obeyi lalwa olye w pase l anba pye. Epi si dirijan bezwen konnen kouman pou yo gen konpòtman kòrèk, sèl sa yo gen pou fè se gade nan glas kote imaj lavi kèk bon prens reflete, prens tankou Timoleyon nèg Korent, Aratis nèg Sisyon, ak lòt prens menm kalib avèk yo. Nan lavi mesye sa yo, yap jwenn sitèlman gen sekirite ak satisfaksyon, kit se pou dirijan kit  se pou moun yo tap dirije yo, sila a ki bezwen gouvènen byen ap anvi imite prens sa yo, yon bagay li kab fè fasil pou rezon m deja bay yo. Paske lò lèzòm ap viv sou bon gouvènman, yo pa mande okenn lòt libète, tankou pèp mesye nou fenk mansyonnen yo tap dirije yo. Moun te sitèlman satisfè ak gouvènans prens sa yo, tout pandan yo tap viv pèp yo te fòse yo rete opouvwa, kwak souvantfwa yo te konn fè tantativ pou yo retounen nan lavi prive.